การรักษากลุ่มอาการก่อนมีประจำเดือน มีอะไรบ้าง
แนวทางการรักษากลุ่มอาการก่อนมีประจำเดือน มีดังนี้

ก. การดูแลรักษาโดย’ไม่ใช้ยา’: วิธีนี้จะใช้ในกรณีที่มีอาการไม่มาก เช่น
- ระมัดระวังเรื่องอาหารและเครื่องดื่ม ไม่ควรดื่ม ชา กาแฟ เครื่องดื่มชูกำลังเหล้า/เครื่องดื่มแอลกอฮอล์ ในช่วงที่ใกล้จะมีประจำเดือน เพราะสิ่งเหล่านี้จะไปกระตุ้นให้เกิดอาการรุนแรงขึ้น
- ควรรับประทาน ข้าวกล้อง ข้าวซ้อมมือ มากกว่าข้าวที่ขัดสีจนขาว เพราะมี วิตามินเกลือแร่ที่ช่วยบรรเทาอาการฯ ได้ในบางคน
- ควรรับประทานอาหารที่มี แคลเซียม และแมกนีเซียมสูงจะช่วยลดอาการเหล่านี้
- มีการออกกำลังกายอย่างสม่ำเสมอ เพื่อผ่อนคลาย
- ตั้งสติ ทำสมาธิ ดูหนังฟังเพลง เพื่อลดความเครียด
- ควรพูดคุยปัญหา/อาการต่างๆให้คนในครอบครัวฟังเพื่อเป็นการระบาย และเพื่อสื่อสารถึงสิ่งผิดปกติที่เกิดขึ้น เพื่อช่วยลดความเครียดต่างๆ และเพื่อให้คนรอบข้างได้เข้าใจเราเมื่ออยู่ในช่วงเกิดอาการ

ข. การดูแลรักษาโดย ‘ใช้ยา’: จะใช้ในกรณีที่มีอาการมากซึ่งควรได้รับการดูแลโดยแพทย์, ยาที่ใช้ เช่น
- ยากลุ่ม Selective serotonin re-uptake inhibitor ย่อว่า ‘เอสเอสอาร์ไอ(SSRI)’ เพื่อเพิ่มระดับสารเซโรโทนินในร่างกาย
- ยาเม็ดคุมกำเนิดชนิดรวม: เพราะการรับประทานยาเม็ดคุมกำเนิดฯทำให้ไม่มีการตกไข่ในรอบเดือนนั้นๆ จึงทำให้ไม่มีการสร้างฮอร์โมนโพรเจสเทอโรน, ยาที่นิยมนำมาใช้รักษาภาวะนี้มากคือ ยาที่มีชื่อทางการค้าว่า ‘ยาสมิน/Yasmin®’
- แผ่นแปะฮอร์โมนเอสโตรเจน (Estrogen) พบว่าได้ผลดี แต่ต้องระวังหากสตรีมีมดลูกอยู่ต้องไห้ฮอร์โมนโพรเจสโทเจน (Progestogen/ยาสเตียรอยด์ฮอร์โมนสังเคราะห์ชนิดหนึ่ง)ควบคู่ไปด้วยเพื่อป้องกันการหนาตัวของเยื่อบุโพรงมดลูก ซึ่งอาจก่อให้เกิดการมีเลือดออกผิดปกติทางช่องคลอด
- ทั้งนี้ ยังมีกลุ่มอาการนี้ได้ในสตรีที่รังไข่ยังทำงานตามปกติ มีการตกไข่ตามปกติ แต่ได้มีการตัดมดลูกออกไปแล้ว, จึงไม่มีประจำเดือนให้เห็น, แต่ยังคงมีวงรอบของการตกไข่อยู่เช่นเดิม เช่น ในผู้ป่วยที่เป็นโรคเนื้องอกมดลูกและได้รับการรักษาโดยการตัดมดลูกแต่ยังเก็บรังไข่ไว้
- การให้ยาเสริมเพื่อรักษาอาการต่างๆ เช่น หากบวมน้ำมาก แพทย์อาจต้องให้ยาขับปัสสาวะ/ยาขับน้ำ, หากเจ็บคัดเต้านมมากอาจต้องรับประทานยาแก้ปวดร่วมด้วย

โดยทั่วไปกลุ่มอาการก่อนมีประจำเดือนจะเกิดกับสตรีเกือบทุกคนที่ยังมีประจำเดือน/มีการตกไข่อยู่,  แต่อาการไม่รุนแรง,  ไม่ต้องกังวลใจ,  ยกเว้นหากมีอาการรุนแรงมากควรปรึกษาแพทย์เพื่อให้ได้รับการดูแลรักษาที่เหมาะสม
10.นรีเวชวิทยา (นรีเวชวิทยา) - Gynecology